**Δεν ψιχάλιζε κύριε Μυλωνάκη...**

****

Δεν θα μπορούσε κάποιος να χαρακτηρίσει αποτυχημένο τον Δήμαρχο κ. Γιάννη Μυλωνάκη, στον τομέα της Παιδείας, για το γεγονός ότι τα σχολεία μας οδηγήθηκαν σε κατάρρευση στα θέματα των προβλημάτων της καθημερινότητας τους. Μπορεί να αποτύχει αυτός που τουλάχιστον προσπαθεί, ο κ. Μυλωνάκης δεν ασχολήθηκε καθόλου οπότε μιλάμε για ανικανότητα.

Αυτό καταδείχτηκε από όλους στην προχθεσινή συνεδρίαση του Δημοτικού Συμβουλίου που, ενώ συγκλήθηκε με πρωτοβουλία της Ένωσης Γονέων για λήψη άμεσων αποφάσεων, η Δημοτική Αρχή  προσπάθησε να την μετατρέψει σε προεκλογικού τύπου επικοινωνιακή φιέστα.

Ένας Δήμαρχος εριστικός και απαξιωματικός έναντι όσων ασκούσαν κριτική (γονέων και παρατάξεων πλην του κ. Οικονόμου, υποστηρικτή και συνεργάτη του εδώ και καιρό), χωρίς ουσιαστικό λόγο και κυρίως χωρίς λύσεις για τα προβλήματα που ο ίδιος δημιούργησε, δύο Αντιδήμαρχοι (Γιάννης Λογοθέτης και Λιάνα Σιούλα) αδιάβαστοι και έξω από την πραγματικότητα και ένας αυταρχικός Πρόεδρος του Δ.Σ., μετέτρεψαν την συζήτηση σε χάος.

Ίσως να ήταν και σκόπιμη η συμπεριφορά τους αυτή, γιατί πως θα μπορούσαν να απαντήσουν στο ερώτημα, που τους τέθηκε από γονείς και παιδιά, για το πως είναι δυνατόν να βρίσκονται άμεσα 500.000 ευρώ για λαμπιόνια και εκδηλώσεις και να μην υπάρχουν για φωτοτυπικό χαρτί, διαφορά αναλώσιμα, σπασμένα τζάμια και πόρτες, θέρμανση και είδη καθαριότητας για τα σχολεία;

Είναι η πρώτη φορά που Δήμαρχος αποδοκιμάζεται δημόσια και μάλιστα τόσο έντονα, όχι η πρώτη φορά που γίνεται συζήτηση για την Παιδεία (όπως ψευδώς γράφει στην ανακοίνωσή του ο Δήμαρχος). Δεν ψιχάλιζε προχθές βράδυ κύριε Μυλωνάκη , κάπου μπερδεύεστε, ξαναδείτε το βίντεο της συνεδρίασης…

Βασίλης Σάρκουλας

Χειρουργός Οδοντίατρος-πρ. Αντιδήμαρχος Τεχνικών Έργων

Επικεφαλής της Δημοτικής παράταξης «Αγία Παρασκευή η πόλη μας»